楊寺丞掌務西洛訪別
作者：宋庠
朝代：宋

paragraphs: 長安久羈宦，門巷絕卿輿。
朝綬徒云忝，賓綦日已疏。
何爲趨玉趾，乃肯眷蓬廬。
九棘歷華選，四環承慶餘。
頻叨范叔贈，時取長卿書。
清晤輒窮景，高談寧爨蘇。
夫何苦吏役，忽爾愴離居。
交臂願從子，盍簪嗟棄予。
梁郊春草後，鞏樹夏雲初。
安石訪吟社，少游乘澤車。
一官方效智，萬里乍紆途。
雅節鄙時尚，高才凌太虛。
奏篇希乙覽，刷羽遲南圖。
行矣姑自愛，漢家方向儒。